ग्राईं जीवन बड़ा गै बे-रसा सेही होंदा हा। कताबें च में पढ़ेआ हा ते लोकें गी अक्सर आखदे सुनेआ हा जे ग्राईं जीवन शैह्‌री जीवन दे मुकाबले मता तन्दरुस्त ते मता सुखी होंदा ऐ। पर इत्थै ते करसानें दे कम्में दा कोई ऐन्त गै नेईं—डंगरें आंगर बुढ़दे रौह्‌ना। इत्थै बी कसरियें दा घाट्टा नेईं हा ते उ’आं बी खोतें आंगू बुढ़दे रौह्‌ने करी मतेसारे लोक अंगहीने जन होई चुके दे हे। हसदी नुहार ते इत्थै कोई बिरली गै लभदी। शौहरें च रौह्‌ने आह्‌ले मजदूर जां कारीगिर मेह्‌नत दी चक्की च इन्दे थमां घट्‌ट नेईं प्होंदे पर उन्दे जीवन च कोई रौनक ते है। इ’नें ग्रांइयें आह्‌ला लेखा ओह् लगातार मनहूसी दे शकार नेईं बने रौंह्‌दे। जीवन गी हर बेल्लै दरकारदे रौह्‌ना उन्दी—दनां सारी खुंझ होई नेईं-तां गे। इसदे लावा आपूं बिच्चें दे ब्यहार च पूरा शात्तर होना बी जरूरी हा। ते इस भलोके जीवनै च कोई रौंस नेईं। ग्रां च बस्सने आह्‌ले अश्कें अक्खीं उप्पर पट्‌टी ब’न्नियै जीवन दा सफर तैह् करदे न। सभनें दे मनै च भै शक्क छाए दा रौंह्‌दा ऐ। कुसै गी कुसै उप्पर बसाह् नेईं, अश्कें माह्‌नुएं दा नेईं भगेआड़ें दा समाज ऐ।